

# ΕΛΛΗΝΙΚΗ ΔΗΜΟΚΡΑΤΙΑ Ηράκλειο Αττικής 30/04/2025

**ΔΗΜΟΣ ΗΡΑΚΛΕΙΟΥ Αρ. πρωτ.: 8273 Δ/ΝΣΗ ΔΙΟΙΚΗΤΙΚΩΝ ΥΠΗΡΕΣΙΩΝ Τμήμα Αδειοδοτήσεων και Ρύθμισης Εμπορικών Δραστηριοτήτων Πληροφορίες: Ελένη Βρέττη Ταχ. Δ/νση: Στ. Καραγιώργη 2** **Τηλ.: 2132000110 E-mail: protokolo@iraklio.gr**

**Η Αντιδήμαρχος Παιδείας, Διοικητικής**

 **Αναδιάρθρωσης και Οργάνωσης**

Έχοντας υπ΄όψιν:

1) Τις διατάξεις του Ν. 4849/2021 (ΦΕΚ 207/Α΄/05-11-2021) «Αναμόρφωση και εκσυγχρονισμός του ρυθμιστικού πλαισίου οργάνωσης και λειτουργίας του υπαίθριου εμπορίου, ρυθμίσεις για την άσκηση ψυχαγωγικών δραστηριοτήτων και την απλούστευση πλαισίου δραστηριοτήτων στην εκπαίδευση, βελτιώσεις στην επιμελητηριακή νομοθεσία, άλλες διατάξεις του Υπουργείου Ανάπτυξης και Επενδύσεων και λοιπές επείγουσες διατάξεις».

2) Την υπ'αριθμ. 74/2022 Απόφαση Δημοτικού Συμβουλίου, περί ορισμού χώρων λειτουργίας και κανονισμού λειτουργίας θρησκευτικών εμποροπανηγύρεων.

ΠΡΟΚΗΡΥΣΕΙ

Στο πλαίσιο διενέργειας της Εμποροπανήγυρης της εορτής του Αγίου Πνεύματος έτους 2025 την διάθεση εκατόν ογδόντα θέσεων (δύο ή τεσσάρων μέτρων) και την έναρξη διαδικασίας υποβολής αιτήσεων συμμετοχής, όπως παρακάτω:

 Άρθρο 1 Προθεσμία υποβολής αιτήσεων συμμετοχής

Η προθεσμία υποβολής αιτήσεων συμμετοχής από τους ενδιαφερόμενους ορίζεται από την Παρασκευή 2/05/2025 έως και την Παρασκευή 30/05/2025 (ώρα λήξης υποβολής αιτήσεων 12:00 μεσημβρινή).

Άρθρο 2 Τρόπος υποβολής αιτήσεων συμμετοχής

Οι αιτήσεις συμμετοχής και τα συνημμένα δικαιολογητικά που αναφέρονται στην παρούσα προκήρυξη θα υποβάλλονται από τους ενδιαφερόμενους: Α. Μέσω του Ολοκληρωμένου Πληροφοριακού Συστήματος «Ανοιχτή Αγορά» (Ο.Π.Σ.Α.Α.). Πιο συγκεκριμένα οι ενδιαφερόμενοι θα εισέρχονται στο εν λόγω Πληροφοριακό Σύστημα μέσω του συνδέσμου https://openmarket.mindev.gov.gr κάνοντας χρήση των προσωπικών τους κωδικών taxisnet, β) Στο Πρωτόκολλο του Δήμου α) Δια ζώσης: αυτοπρόσωπα ή μέσω εξουσιοδοτημένου προσώπου ή β) Ηλεκτρονικά στην ηλεκτρονική διεύθυνση – email: protokolo@iraklio.gr.

Άρθρο 3 Δικαιούχοι συμμετοχής

Δικαίωμα συμμετοχής έχουν όσοι λαμβάνουν έγκριση συμμετοχής με τη διαδικασία των άρθρων 37 του Ν.4849/2021, ως εξής: Α) Βεβαιώσεις δραστηριοποίησης ετήσιας διάρκειας στις βραχυχρόνιες αγορές κατά ποσόστωση 75%. Β) Άδειας παραγωγού πωλητή και επαγγελματία πωλητή που δραστηριοποιούνται στις λαϊκές αγορές κατά ποσόστωση 10%. Γ) Άδειας δραστηριοποίησης στο στάσιμο ή στο πλανόδιο εμπόριο κατά ποσόστωση 10%. Δ) Άδειας χειροτέχνη καλλιτέχνη κατά ποσόστωση 5%.

Άρθρο 4 Απαιτούμενα δικαιολογητικά

Η αίτηση συμμετοχής θα συνοδεύεται με τα παρακάτω δικαιολογητικά: Άδεια χειροτέχνη – καλλιτέχνη ή Άδεια δραστηριοποίησης στο στάσιμο ή πλανόδιο εμπόριο ή Άδεια παραγωγού πωλητή και επαγγελματία πωλητή που δραστηριοποιούνται στις λαϊκές αγορές ή Βεβαίωση δραστηριοποίησης ετήσιας διάρκειας στις βραχυχρόνιες αγορές.

Πιστοποιητικό υγείας εφόσον πρόκειται για διάθεση τροφίμων. Εξουσιοδότηση σε περίπτωση κατάθεσης της αίτησης από άλλο πρόσωπο (θεωρημένη).

Η αναγκαία κατά άρθρο 285 του Ν. 3463/2006 Δημοτική Ενημερότητα θα αναζητείται αυτεπάγγελτα από την Υπηρεσία μας.

Άρθρο 5 Πωλούμενα Είδη

Τα είδη που επιτρέπεται να πωλούνται, σύμφωνα με την υπ΄αριθμ. 18982/2022 Κοινή Υπουργική Απόφαση «Είδη πώλησης για τους παραγωγούς και τους επαγγελματίες πωλητές υπαίθριου εμπορίου» και λοιπές σχετικές διατάξεις, είναι τα ακόλουθα:

1) Αγροτικά προϊόντα όπως ελιές, καρύδια, κάστανα, όσπρια, ξηροί καρποί, αμπελόφυλλα, άνθη κολοκυθιού.

Συσκευασμένο ελαιόλαδο, εμφιαλωμένος οίνος.

Προϊόντα οικοτεχνίας με την έννοια της παρ. 20 του άρθρου 2 του Ν. 4849/2021, που προβλέπονται από το άρθρο 3 της υπ΄αριθμ. 4912/120862/5.11.2015 απόφασης του Υπουργού Αγροτικής Ανάπτυξης και τροφίμων (ΦΕΚ Β 2468), όπως γαλακτοκομικά, μαρμελάδες, γλυκά του κουταλιού, παραδοσιακά ζυμαρικά, βότανα, αρτύματα και λοιπά είδη.

Αποξηραμένα φρούτα. Παραδοσιακά γλυκά. Παγωτά.

Γαλακτοκομικά προϊόντα, αλλαντικά, τυποποιημένο μέλι, ζαχαρώδη προϊόντα που διατηρούνται εκτός

ψυγείου, είδη σφολιάτας και παρασκευάσματα ζύμης.

2)Άνθη, καλλωπιστικά φυτά, αρωματικά και φαρμακευτικά φυτά και κηπευτικό χώμα που δεν έχει υποστεί βιομηχανική επεξεργασία.

Πολλαπλασιαστικό υλικό καλλιεργούμενων φυτικών ειδών, όπως φυτώρια κηπευτικών, δενδρύλλια οπωροφόρων και φυτά αμπέλου.

Γλάστρες, είδη κηπουρικής και άλλα βιομηχανικά είδη κηπουρικής και ανθοκομίας.

3)Βιομηχανικά είδη πλην ηλεκτροδοτούμενων ηλεκτρικών ειδών και παιχνιδιών, όπως είδη ένδυσης νεωτερισμών, κοσμήματα που δεν φέρουν πολύτιμους λίθους ή χρυσά ή αργυρά μέρη (faux bijoux), λευκά είδη, ψιλικά, είδη υπόδησης, δερμάτινα είδη (τσάντες, ζώνες, πορτοφόλια), αυτόνομα ηλεκτρικά είδη που δεν έχουν δυνατότητα σύνδεσης στο δίκτυο ηλεκτρικού ρεύματος, εκκλησιαστικά είδη, είδη ατομικής καθαριότητας ή οικιακής χρήσεως, μέσα συσκευασίας, είδη υαλοπωλείου, πλαστικά με το μέτρο και άλλα είδη χαρτιού.

Είδη λαϊκής τέχνης και χειροποίητα παραδοσιακά αντικείμενα.

Είδη δώρων και διακόσμησης.

Παιχνίδια. Βιβλία. Τεχνητά και αποξηραμένα άνθη.

Ηλεκτρονικά. Εργαλεία.

Αξεσουάρ ζώων συντροφιάς

4)Μπορούν να παρέχονται πρόχειρα έτοιμα γεύματα από καντίνα ή φορητή εγκατάσταση έψησης (λουκουμάδες, μαλλί της γριάς, καλαμπόκι κ.λ.π.) χωρίς την δυνατότητα ανάπτυξης τραπεζοκαθισμάτων, τηρουμένων των κανόνων της εκάστοτε Υγειονομικής Διάταξης του Υπουργείου Υγείας.

Άρθρο 6 Διαδικασία έγκρισης συμμετοχής-Καταβολή Τέλους.

Οι αρμόδιοι υπάλληλοι θα εξετάζουν την πληρότητα των δικαιολογητικών και θα διενεργούν τις απαιτούμενες διαδικασίες αναφορικά με την διάθεση και κατοχύρωση των θέσεων καθώς και την κατάρτιση του οριστικού καταλόγου κατόχων θέσεων.

Κάθε πωλητής δεν μπορεί να κατέχει περισσότερες από μία θέσεις σε κάθε εμποροπανήγυρη.

Το τέλος, όπως αυτό ορίστηκε στην υπ΄αριθμ. 227/27.11.2024 απόφαση περί συντελεστών χρήσης κοινοχρήστων χώρων για το έτος 2025, ανέρχεται στα 20 ευρώ ανά τ.μ. ημερησίως και θα πρέπει να καταβληθεί εφάπαξ πριν την έκδοση της απόφασης έγκρισης συμμετοχής.

Η καταβολή του τέλους (μόνο για αυτούς που αναφέρονται στους καταλόγους επιλεγέντων) θα γίνεται στο Ταμείο του Δήμου μόνο με χρήση κάρτας ή με κατάθεση σε τραπεζικό λογαριασμό του Δήμου (EUROBANK IBAN GR 8002601860000680200988150). Στο έντυπο της κατάθεσης θα αναγράφονται τα κάτωθι στοιχεία : Ονοματεπώνυμο καταθέτη, ΑΦΜ και με Αιτιολογία κατάθεσης. Πριν την ημερομηνία διεξαγωγής της εμποροπανηγύρεως, οι ενδιαφερόμενοι θα πρέπει να προσέλθουν στο Τμήμα Αδειοδοτήσεων προκειμένου να παραλάβουν το διπλότυπο είσπραξης και την άδεια συμμετοχής.

Άρθρο 7 Υποχρεώσεις συμμετεχόντων

Η κάθε μία εμποροπανήγυρη έχει διάρκεια δύο ημερών και, συγκεκριμένα, διεξάγεται κατά το χρονικό διάστημα της παραμονής και ανήμερα της θρησκευτικής εορτής.

Η λειτουργία της εμποροπανηγύρεως θα εκκινεί από τις 08.00 π.μ. και θα σταματά πριν τα μεσάνυχτα. Οι συμμετέχοντες υποχρεούνται να μεριμνούν για την καθαριότητα του χώρου που χρησιμοποιούν και να διευκολύνουν την υπηρεσία καθαριότητας του Δήμου στο έργο της. Η μέριμνα για την καθαριότητα του χώρου περιλαμβάνει την άμεση και συνεχή συλλογή των απορριμμάτων.

Οφείλουν να τηρούν τις διατάξεις περί κοινής ησυχίας, έτσι ώστε να μην προκαλείται όχληση στους περιοίκους.

Να μην προβαίνουν σε οποιανδήποτε παρέμβαση στους κοινόχρηστους χώρους και να παραδίδουν αυτούς με τη παύση της εμποροπανήγυρης.

Να τηρούν απαρέγκλιτα τα αναγκαία προβλεπόμενα μέτρα και μέσα πυροπροστασίας.

Απαγορεύονται ρητά εργασίες εκ των οποίων δύναται να προκληθεί πυρκαγιά (ηλεκτροσυγκόλληση ή οξυγονοκόλληση κ.λ.π.).

Ο έκαστος συμμετέχων, εφόσον απαιτείται, αναλαμβάνει την ηλεκτροδότηση του πάγκου του. Οι σχετικές ηλεκτρολογικές συνδέσεις θα γίνουν με δική του ευθύνη και με την επίβλεψη ηλεκτρολόγου-μηχανολόγου.

Ειδικότερα κάθε πάγκος θα διαθέτει δικό του πίνακα ασφαλείας και το σύνολο των εργασιών θα πραγματοποιηθούν σύμφωνα με τους κανονισμούς και τα πρότυπα ασφαλείας, όπως αυτά ορίζονται στην εκάστοτε ισχύουσα νομοθεσία. Επιπλέον, οι όποιες εργασίες που αφορούν στην τοποθέτηση ή απομάκρυνση των πάγκων, θα γίνει με ευθύνη του πωλητή.

Οι συμμετέχοντες θα συμμορφώνονται με τις εκάστοτε ισχύουσες διατάξεις που σχετίζονται με την βραχυχρόνια αγορά. Απαγορεύεται αυστηρά η κατάληψη χώρου πέραν του νομίμως παραχωρούμενου ή εκτός των καθορισμένων ορίων διεξαγωγής της εμποροπανήγυρης.

Απαγορεύεται η στάθμευση μεταφορικών χώρων στους παραχωρούμενους χώρους.

Απαγορεύεται η διατάραξη της κοινής ησυχίας με οιονδήποτε τρόπο.

Σε περίπτωση παραβίασης των οικείων διατάξεων θα επιβάλλονται οι αντίστοιχες προβλεπόμενες κυρώσεις από τα κατά περίπτωση αρμόδια όργανα. Η συμμετοχή στην θρησκευτική εμποροπανήγυρη συνεπάγεται την εκ μέρους των πωλητών πλήρη αποδοχή των όρων της ως άνω σχετικής (2) Κανονιστικής Απόφασης του Δημοτικού Συμβουλίου.

**Η Αντιδήμαρχος Παιδείας, Διοικητικής**

 **Αναδιάρθρωσης και Οργάνωσης**

 **Ασημίνα Παναγιωτακοπούλου**

.